
Регби
ЩIымахуэ турнир
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и стадионым щекIуэкIащ 1999 — 2000 гъэхэм къалъхуа спортсмен ныбжьыщIэхэм регбимкIэ я щIымахуэ турнир.
Зэхьэзэхуэм бжьыпэр щиубыдащ курыт еджапIэ №5-м и командэм. Ар игъэсащ тренер-егъэджакIуэ Щауэ Алим. ЕтIуанэр — сабий-ныбжьыщIэ спорт школ №4-м, ещанэр — МОУ СОШ №25-м къахьащ. Иужьрей гупитIри зэхьэзэхуэм хуигъэхьэзыращ Тхьэгъэзит Алимбэч.
Турнирым щытекIуахэм я цIэ ираIуащ, КъБР-м физическэ щэнхабзэмрэ спортымкIэ и комитетым и щIыхь тхылъхэмрэ саугъэтхэмкIэ.
ШЭРЭДЖ Дисэ.
СтIолыщхьэ теннис
Бжьыпэр зыубыдахэр
Кавказ Ищхъэрэ федеральнэ щIыналъэм стIолыщхьэ теннисымкIэ и чемпионатым Къэбэрдей-Балъкъэрым и спортсменкэхэм кIэух зэIущIэм хьэрхуэрэгъу къащыхуэхъуа, Ставрополь крайм и командэр бжыгъэр 3:0-у хагъэщIащ.
Щхьэзакъуэ зэпеуэми ди теннисисткэхэм бжьыпэр щаубыдащ. Налшыкдэс Битюцкая Иринэ дыщэ медалыр зыIэригъэхьащ, дыжьыныр лъысащ Май къалэм щыщ Буланкинэ Аннэ, Налшык щыщхэу Джэрыджэ Iэминэрэ Кан Еленэрэ жэз медалхэр къахьащ. Унэжокъуэ Альберт (Налшык) ещанэ хъуащ.
ЦIыхухъухэм я командэ зэпеуэм Къэбэрдей-Балъкъэрым и гуп къыхэхам бжыгъэр 2:3-уэ Ставрополь крайм щыщ и хьэрхуэрэгъухэм фIахьащ.
Зэхьэзэхуэм щытекIуахэм я зэфIэкI щагъэлъэгъуэнущ мазаем и 24-м щыщIэдзауэ гъатхэпэм и 2 пщIондэ Екатеринбург щекIуэкIыну Урысей чемпионатым.
Теркъул Мурат.
Шахматхэр
ШколакIуэхэм я спортакиадэ
Налшык дэт «Ладья» клубым щекIуэкIащ къалэм и школакIуэхэм шахматхэмкIэ я 12-нэ спартакиадэ. Абы хэтащ еджапIэ 27-м я шахматист ныбжьыщIи 142-рэ.
Командэ зэпеуэм щытекIуащ лицей №2-м и щIалэ цIыкIухэмрэ школ №32-м и хъыджэбз цIыкIухэмрэ. Щхьэзакъуэ зэпеуэм япэ, етIуанэ увыпIэхэр къыщахьащ лицей №2-м и еджакIуэхэу епщIанэ классым щIэс Дзагуэ Темболэтрэ еянэ классым щеджэ Тхьэмокъуэ Амиррэ, школ №32-м и еджакIуэ, еянэ классым щIэс Токлуев Осман ещанэ увыпIэр лъысащ. Хъыджэбз цIыкIухэм я деж дыщэ медалыр къыщихьащ а школым и 6-нэ классым щеджэ Яковлевэ Лианэ. Курыт еджапIэ №25-м и школакIуэ, 3-нэ классым щIэс Iэпщэ Каринэ цIыкIу, етIуанэ увыпIэр зыIэригъэхьащ. Лицей №2-м и 11-нэ классым щеджэ ПщыхьэщIэ Динарэ жэз медалыр лъысащ.
Зэхьэзэхуэм и судья нэхъыщхьэу щытащ республикэм шахматхэмкIэ куэдрэ и чемпион хъуа Къармэ Мажмудин.
КъБР-м Спортымрэ туризмэмкIэ и министерствэм и пресс-IуэхущIапIэм щыгъуазэ дызэрищIамкIэ, зэпеуэхэр швейцар системэм тету екIуэкIащ, щIалэ цIыкIухэм зэIущIи 9, хъыджэбз цIыкIухэм — 7 ирагъэкIуэкIащ.
Уэрдокъуэ Гулэз.
